Il-Prim Ministru Joseph Muscat qal li Malta pproponiet lit-Task Force imwaqqfa riċentement mill-UE,  li dawk il-pajjiżi Affrikani li ma għandhomx kunflitti għandhom jaċċettaw lil dawk l-immigranti li ma jingħatawx ażil. Jekk ma jgħamlux dan, għandhom jitilfu l-għajnuna finanzjarja li tagħti l-UE. Din il-kwistjoni tal-immigrazzjoni tqanqlet  fil-Parlament wara li l-Prim Ministru Joseph Muscat għamel stqarrija dwar il-konklużjonijiet tal-Kunsill Ewropew. Il-Prim Ministru qal li Malta reġgħet sabet leħinha u neħħiet il-kumpless ta’ inferjorita’. Dr Muscat qal li l-Kunsill Ewropew aċċetta t-talba ta’ Malta fuq deċiżjonijiet short term fosthom li l-frontex tassigura r-ritorn fi żmien qasir tal-immigranti li ma jikkwalifikawx għal status ta’ refuġjati jew status umanitarju u li dan isir taħt ir-responsabilta’ tal-Unjoni Ewropea. Qal li Malta sabet l-appoġġ ta’ 15-il pajjiż. Il-Kap tal-Oppozizzjoni Simon Busuttil qal li l-Prim Ministru ma ġabx riżultati konkreti u ikkritika l-istil ta negozjar tiegħu. Dr Busuttil qal li waqt li l-Gvern ta l-impressjoni li kiseb xi ħaġa, l-istampa internazzjonali irrapurtat li l-Kunsill Ewropew naqas li jiftiehem fuq l-immigrazzjoni. Żied jgħid li l-kwistjoni tal-immigrazzjoni m’għandiex tiġi politiċizzata u qal li l-Oppozizzjoni lesta toħroġ l-id tal-koperazzjoni iżda qal li l-Prim Ministru irid ikun onest u jibdel l-istil ta’ negozjar. L-Oppożizzjoni għamlet diversi mistoqsijiet u sa ftit tal-ħin ilu id-diskussjoni dwar dan kienet għadha għaddejja.